**Referat fra sensommerudflugt den 05.-09.-2015**

Lad det være sagt med det samme, vejret var ikke med os den dag; men ifølge deltagerne, som havde trodset det kraftige regnvejr (18 voksne og 7 børn) havde vi en meget interessant og underholdende sensommerudflugt til Aalborg den 5. september 2015.

Vi startede kl. 11.00 på Aalborg Garnisons- og Forsvarsmuseum medens regnen silede ned, og vores guide havde netop fortalt om bombesprængninger og granat nedslag, da et gevaldigt tordenskrald flænsede luften i stykker, og satte effekt på fortællingen.

I de næste par timer hørte vi historier og så våben, uniformer og udrustninger fra både 1864, Første verdenskrig og Anden verdenskrig, vores guide var passioneret, veloplagt og meget vidende om emnerne. Det eneste minus jeg kunne få øje på (altså udover vejret) var, at der var ikke meget tid til at gå i dybden og betragte alle de udstillede genstande. Så skulle vi simpelthen have brugt hele dagen på Aalborg Garnisons- og Forsvarsmuseum; men nu ved vi, hvor det ligger og hvor meget der er at se, og så kan man jo afgøre med sig selv, om man vil tage derud på egen hånd og gå mere i dybden med emnerne.

Kl. 13.00 kørte vi ud til Aalborg Søfarts- og Marinemuseum, hvor vi fandt et sted under et halvtag, hvor vi kunne indtage vores medbragte frokost. Vi havde heldigvis taget tøj på til lejligheden, for varmt var det ikke, og heldigvis havde formanden et par herlige bjæsk, som man kunne varme sig på, for dem, der havde den lyst. Efter frokosten var der rundgang i ubåden, gasturbinebåden og alle udstillingsbarakkerne på egen hånd og så længe vi havde lyst, hvorefter vi tog hver til sit. Inden vi forlod Aalborg Søfarts- og Marinemuseum, var der mulighed for at få en gratis kop kaffe eller te og et stykke kagemand, for Aalborg Søfarts- og Marinemuseum havde 25 års fødselsdag netop denne dag, så det kunne i nogen grad opveje det dårlige vejr.

Lars Engesgaard Jensen havde taget en del fotos, som man kan finde på et særligt dokument i tilknytning til referatet.

Klokken var 16 da jeg selv forlod museet, og jeg havde indtrykket af et vellykket arrangement til trods for vejret.

På bestyrelsens vegne

**Med venlig hilsen**

**Arly Nielsen, formand og sekretær**

**MARTEC Maskinmesterklub**